VDSS sklep Psp 107/2016
Datum: 2016-03-17T01:00:00.000+01:00
ecli: ECLI:SI:VDSS:2016:PSP.107.2016
sodisce: Višje delovno in socialno sodišče
oddelek: Oddelek za socialne spore
podrocje: SOCIALNO ZAVAROVANJE - POKOJNINSKO ZAVAROVANJE - INVALIDI
institut: invalidska pokojnina - vložitev tožbe - rok - zamuda roka

## Jedro

Tožnica je vložila tožbo zoper dokončno odločbo tožene stranke po izteku 30-dnevnega roka, določenega v 1. odstavku 72. člena ZDSS-1, zato jo je sodišče prve stopnje pravilno zavrglo kot prepozno (1. odstavek 274. člena ZPP).

## Izrek

Pritožba se zavrne in potrdi sklep sodišča prve stopnje.

## Obrazložitev

1. Sodišče prve stopnje je zavrglo tožbo, vloženo 19. 11. 2015 zoper drugostopenjsko odločbo št. ... z dne 13. 10. 2015. Zaključilo je, da je bila vložena prepozno in zato ni pogojev za vsebinsko sojenje v zadevi.

2. Zoper navedeni sklep je tožnica vložila pravočasno pritožbo. Predlaga njegovo razveljavitev in vrnitev zadeve sodišču prve stopnje v meritorno sojenje.

Ne zanika, da je tožbo vložila en dan prepozno, vendar izključno zaradi nevednosti in zmote, kako se štejejo dnevi. Ker je invalidska pokojnina z odločbo z dne 17. 4. 2013 odmerjena le v zvezi z vzrokom bolezni, čeprav bi morala biti delno zaradi bolezni in poškodbe pri delu, je upravičena do višje denarne dajatve.

3. Pritožba ni utemeljena.

4. Pritožnica ne navaja ničesar takega, kar bi lahko vplivalo na pravilnost in zakonitost izpodbijanega sklepa, ki je izdan ob pravilno ugotovljenem procesnem dejanskem stanju in pravilno uporabljenih določbah Zakona o pravdnem postopku (Ur. l. RS, št. 73/2007 in 45/2008; v nadaljevanju: ZPP).

5. Po dejanski ugotovitvi sodišča prve stopnje, ki je ne prereka niti pritožnica, je bila dopolnilna dokončna upravna odločba z dne 13. 10. 2015 o zavrnitvi pritožbe zoper prvostopenjsko odločbo z dne 17. 4. 2013 o odmeri invalidske pokojnine v višini 358,35 EUR od 1. 12. 2011 dalje, tožničinemu pooblaščencu vročena 19. 10. 2015. Trideset-dnevni rok za vložitev tožbe je potekel 18. 11. 2015. Glede na 2. odstavek 112. člena ZPP bi bila tožba vložena pravočasno, če bi bila vsaj zadnji dan izteka roka, torej 18. 11. 2015 priporočeno oddana na pošto. Priporočeno na pošto pa je bila oddana 19. 11. 2015. Torej dan po izteku 30‑dnevnega zakonskega roka. Ob takšnem dejanskem procesnem stanju je lahko sodišče prve stopnje postopalo le po 1. odstavku 274. člena ZPP in prepozno vloženo tožbo zavrglo.

6. Prepozno vložena tožba ima za posledico, da je prvostopenjska odločba št. ... z dne 17. 4. 2013 o odmeri invalidske pokojnine v znesku 358,35 EUR mesečno, postala pravnomočna. V sodnem postopku zato o višini invalidske pokojnine več ni dopustno razpravljati, niti odločati. To hkrati pomeni, da je pravno popolnoma irelevantno pritožničino zavzemanje, da bi pri odmeri višje invalidske pokojnine poleg bolezni bilo potrebno upoštevati tudi poškodbo pri delu.

7. Glede na predhodno obrazloženo je potrebno pritožbo na temelju 2. odstavka 365. člena ZPP kot neutemeljeno zavrniti in potrditi zakoniti sklep sodišča prve stopnje.